[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 24.2.2011

COM(2011) 79 τελικό

2011/0038 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση των οδηγιών 89/666/ΕΟΚ, 2005/56/EΚ και 2009/101/EΚ όσον αφορά τη διασύνδεση των κεντρικών και των εμπορικών μητρώων καθώς και των μητρώων εταιρειών (Κείμενο που παρουσιάζει ενδιαφέρον για τον ΕΟΧ)

SEC(2011) 223 τελικόSEC(2011) 222 τελικό

ΑΙΤΙΟΛΟΓΙΚΗ ΕΚΘΕΣΗ

Πλαίσιο

Η χρηματοπιστωτική κρίση έφερε για μία ακόμη φορά στο προσκήνιο τη σημασία της διαφάνειας στις αγορές χρηματοοικονομικών προϊόντων, περιλαμβανομένης της διακυβέρνησης των εταιρειών και των επιχειρηματικών δραστηριοτήτων. Τα συμπεράσματα του Συμβουλίου Ανταγωνιστικότητας της 25ης Μαΐου 2010 επιβεβαίωσαν ότι με τη βελτίωση της πρόσβασης σε επικαιροποιημένες και αξιόπιστες πληροφορίες για τις επιχειρήσεις θα ενισχυθεί η εμπιστοσύνη στην αγορά, θα διευκολυνθεί η ανάκαμψη και θα τονωθεί η ανταγωνιστικότητα των ευρωπαϊκών επιχειρήσεων[1] Τα μητρώα επιχειρήσεων[2] διαδραματίζουν ουσιαστικό ρόλο από την άποψη αυτή, καθώς σ’ αυτά καταχωρίζονται, εξετάζονται και αποθηκεύονται πληροφορίες που αφορούν μια εταιρεία, όπως πληροφορίες για τη νομική της μορφή, την έδρα της, το κεφάλαιό της, τους νόμιμους εκπροσώπους της και τους ετήσιους λογαριασμούς της, πληροφορίες που τίθενται στη διάθεση του κοινού.

Οι επιχειρήσεις επεκτείνονται όλο και περισσότερο πέρα από τα εθνικά σύνορα, εκμεταλλευόμενες τις ευκαιρίες που προσφέρει η ενιαία αγορά. Η πρόοδος που έχει επιτευχθεί στον τομέα της τεχνολογίας των πληροφοριών διευκολύνει τους πολίτες να αγοράζουν και να πωλούν υπηρεσίες στο εξωτερικό. Οι διασυνοριακοί όμιλοι καθώς και πολλές πράξεις αναδιάρθρωσης, όπως οι συγχωνεύσεις και οι διασπάσεις, αφορούν επιχειρήσεις από διαφορετικά κράτη μέλη της ΕΕ. Κατά συνέπεια, υπάρχει αυξανόμενη ζήτηση για πρόσβαση σε πληροφορίες για τις επιχειρήσεις σε διασυνοριακό πλαίσιο, είτε για εμπορικούς λόγους είτε για τη διευκόλυνση της πρόσβασης στη δικαιοσύνη.

Η διασυνοριακή πρόσβαση στις πληροφορίες για τις επιχειρήσεις προϋποθέτει τη διασυνοριακή συνεργασία των μητρώων επιχειρήσεων. Προς το παρόν, υπάρχει κάποια μορφή συνεργασίας μεταξύ τους, που όμως περιορίζεται σε ορισμένα είδη πληροφοριών και δεν καλύπτει όλα τα κράτη μέλη. Επομένως, δεν αρκεί για να καλύψει τις ανάγκες που δημιουργούνται από την επιχειρηματική δραστηριότητα στην ενιαία αγορά. Η αποδοτική όμως διασυνοριακή συνεργασία μεταξύ μητρώων επιχειρήσεων δεν είναι μόνο ουσιαστικής σημασίας για την ομαλή λειτουργία της ενιαίας αγοράς, αλλά μειώνει και το κόστος της διασυνοριακής λειτουργίας των επιχειρήσεων.

Το 2007, το Συμβούλιο εγκαινίασε ένα πρόγραμμα δράσης για τη μείωση του διοικητικού φόρτου, με σκοπό να βελτιωθεί το επιχειρηματικό περιβάλλον για τις εταιρείες της ΕΕ[3], το οποίο εγκρίθηκε από το εαρινό Ευρωπαϊκό Συμβούλιο τον Μάρτιο του 2007[4]. Το 2008, διεξήχθησαν ενέργειες σε μεγάλη κλίμακα για τη μέτρηση του διοικητικού κόστους, στο πλαίσιο των οποίων δόθηκε προτεραιότητα στο εταιρικό δίκαιο[5]. Η ομάδα υψηλού επιπέδου ανεξάρτητων ενδιαφερόμενων μερών στον τομέα του διοικητικού φόρτου, τάχθηκε ανεπιφύλακτα υπέρ της επίτευξης διαλειτουργικότητας μεταξύ των εμπορικών μητρώων σε όλη την Ευρώπη[6].

Η διασύνδεση των μητρώων επιχειρήσεων αποτελεί μία εκ των προτάσεων στην ανακοίνωση σχετικά με την πράξη για την ενιαία αγορά[7], η οποία αποσκοπεί στη δημιουργία ευνοϊκότερου νομικού και φορολογικού πλαισίου για τις επιχειρήσεις και επίσης μπορεί να συμβάλει στη στρατηγική Ευρώπη 2020[8] με τη βελτίωση της εμπιστοσύνης στην ενιαία αγορά.

Στόχοι της πρότασης

Στόχοι της πρωτοβουλίας αυτής είναι να αυξηθεί η εμπιστοσύνη στην ευρωπαϊκή ενιαία αγορά με την εξασφάλιση ενός ασφαλέστερου επιχειρηματικού περιβάλλοντος για τους καταναλωτές, τους πιστωτές και άλλους επιχειρηματικούς εταίρους, να ενισχυθεί η ανταγωνιστικότητα των ευρωπαϊκών επιχειρήσεων με τη μείωση του διοικητικού φόρτου και την αύξηση της ασφάλειας δικαίου και να βελτιωθούν οι επιδόσεις της δημόσιας διοίκησης με την προώθηση της συνεργασίας μεταξύ των μητρώων επιχειρήσεων στην Ευρώπη στο πλαίσιο των διαδικασιών για τις διασυνοριακές συγχωνεύσεις και μεταφορές έδρας και με την επικαιροποίηση των καταχωρίσεων ξένων υποκαταστημάτων όπου οι μηχανισμοί συνεργασίας είναι ανύπαρκτοι ή περιορισμένοι.

Επομένως, οι τροποποιήσεις της οδηγίας 2009/101/EΚ αποσκοπούν στη διευκόλυνση της διασυνοριακής πρόσβασης σε επίσημες πληροφορίες για τις επιχειρήσεις, μέσω της δημιουργίας ηλεκτρονικού δικτύου μητρώων και του καθορισμού ενός κοινού ελάχιστου συνόλου επικαιροποιημένων πληροφοριών οι οποίες θα πρέπει να τίθενται στη διάθεση τρίτων, με ηλεκτρονικά μέσα, σε κάθε κράτος μέλος.

Σκοπός των τροποποιήσεων της οδηγίας 89/666/ΕΟΚ[9] είναι να εξασφαλίσουν ότι το μητρώο επιχειρήσεων στο οποίο είναι καταχωρισμένη μια εταιρεία παρέχει στο μητρώο επιχειρήσεων των ξένων υποκαταστημάτων σε ολόκληρη την Ευρώπη επικαιροποιημένες πληροφορίες σχετικά με τη μορφή της εταιρείας.

Οι τροποποιήσεις της οδηγίας 2005/56/ΕΚ[10] αποσκοπούν στη βελτίωση του πλαισίου συνεργασίας μεταξύ των μητρώων επιχειρήσεων κατά τις διασυνοριακές διαδικασίες συγχώνευσης. Μολονότι οι κανονισμοί 2157/2001[11] και 1435/2003[12] προβλέπουν τη διασυνοριακή συνεργασία μεταξύ των μητρώων επιχειρήσεων σε περίπτωση μεταφοράς της καταστατικής έδρας των ευρωπαϊκών εταιρειών (SE) και των ευρωπαϊκών συνεταιριστικών εταιρειών (SCE), είναι σκοπιμότερο να τροποποιηθούν οι εν λόγω νομικές πράξεις στο πλαίσιο της επικείμενης επανεξέτασης των κανονισμών.

Πρέπει να σημειωθεί ότι η ευρωπαϊκή δικτυακή πύλη ηλεκτρονικής δικαιοσύνης[13] πρόκειται να αποτελέσει το βασικό σημείο πρόσβασης σε νομικές πληροφορίες, νομικά και διοικητικά όργανα, μητρώα, βάσεις δεδομένων και άλλες υπηρεσίες στην Ευρωπαϊκή Ένωση. Η παρούσα πρόταση είναι συμπληρωματική προς το έργο της ηλεκτρονικής δικαιοσύνης και θα συμβάλει στη διευκόλυνση της πρόσβασης σε πληροφορίες για τις επιχειρήσεις μέσω της δικτυακής πύλης.

Νομική βάση

Νομική βάση της πρότασης είναι το άρθρο 50 παράγραφος 2 στοιχείο ζ) της συνθήκης για τη λειτουργία της Ευρωπαϊκής Ένωσης.

Επικουρικότητα και αναλογικότητα

Η πείρα δύο σχεδόν δεκαετιών από την οικειοθελή συνεργασία των ευρωπαϊκών μητρώων επιχειρήσεων καταδεικνύει ότι η αυτορρύθμιση δεν επαρκεί για την επίτευξη των στόχων της πρωτοβουλίας αυτής. Οι εν λόγω στόχοι δεν είναι επίσης δυνατόν να επιτευχθούν από τα κράτη μέλη αφού η διασυνοριακή συνεργασία μεταξύ των μητρώων επιχειρήσεων προϋποθέτει την ύπαρξη κοινού συνόλου κανόνων και προϋποθέσεων. Αν οι διατάξεις αυτές είχαν καθοριστεί σε εθνικό επίπεδο, ενδέχεται να ήταν ασυμβίβαστες μεταξύ τους και ακατάλληλες για την επίτευξη των στόχων.

Οι προτεινόμενες τροποποιήσεις περιορίζονται στα αναγκαία για τη δημιουργία λειτουργικών μηχανισμών επικοινωνίας μεταξύ των μητρώων επιχειρήσεων στους σχετικούς τομείς και είναι αναλογικές με τον στόχο αυτό. Η δράση σε επίπεδο ΕΕ είναι επομένως αναγκαία και δικαιολογημένη.

Διαβούλευση με τα ενδιαφερόμενα μέρη

Στις 5 Νοεμβρίου 2009, η Ευρωπαϊκή Επιτροπή εξέδωσε Πράσινη Βίβλο[14] συνοδευόμενη από έκθεση προόδου[15] σχετικά με τη διασύνδεση των μητρώων επιχειρήσεων. Η έκθεση προόδου περιγράφει την πορεία των εργασιών όσον αφορά τους υφιστάμενους μηχανισμούς συνεργασίας μεταξύ των μητρώων επιχειρήσεων και άλλων αρχών. Η Πράσινη Βίβλος συμπλήρωσε την έκθεση με την εξέταση διαφόρων στρατηγικών επιλογών για το μέλλον.

Η Πράσινη Βίβλος αποτέλεσε τη βάση δημόσιας διαβούλευσης που διεξήχθη από τις 5 Νοεμβρίου 2009 μέχρι τις 31 Ιανουαρίου 2010. Όλοι σχεδόν οι ερωτηθέντες τάχθηκαν υπέρ της καλύτερης διασύνδεσης των μητρώων επιχειρήσεων στην ΕΕ. Συμφώνησαν επίσης ότι ένα δίκτυο του είδους αυτού θα αποκτήσει πραγματική προστιθέμενη αξία όσον αφορά τη διαφάνεια της αγοράς μόνον εφόσον συνδέει τα μητρώα επιχειρήσεων και των 27 κρατών μελών. Όσον αφορά τη διευκόλυνση της επικοινωνίας μεταξύ των μητρώων σε διασυνοριακές διαδικασίες (συγχωνεύσεις, μεταφορές έδρας, καταχώριση ξένου υποκαταστήματος), οι περισσότεροι από τους ερωτηθέντες τάχθηκαν υπέρ μιας λύσης που θα καθιστά δυνατή την αυτοματοποιημένη διαβίβαση δεδομένων μεταξύ των μητρώων επιχειρήσεων.

Στις 25 Μαΐου 2010, το Συμβούλιο Ανταγωνιστικότητας ενέκρινε συμπεράσματα στα οποία εκφράζει την ικανοποίησή του για την πρωτοβουλία της Επιτροπής σχετικά με τη βελτίωση της διασύνδεσης των μητρώων επιχειρήσεων[16]. Το Συμβούλιο υπογράμμισε ότι η πρωτοβουλία πρέπει να διασφαλίζει τη συμμετοχή όλων των κρατών μελών στο δίκτυο, τη μετάδοση μέσω αυτού επικαιροποιημένων και τυποποιημένων δεδομένων και την ύπαρξη νομικής βάσης για τη συνεργασία μεταξύ των μητρώων. Επιπλέον, τα μητρώα επιχειρήσεων πρέπει να διαθέτουν σαφείς διαύλους επικοινωνίας που θα καθιστούν δυνατή την αρμονική συνεργασία στο πλαίσιο των διασυνοριακών διαδικασιών. Μακροπρόθεσμα, θα μπορούσε να εξεταστεί η δυνατότητα σύνδεσης του δικτύου των μητρώων επιχειρήσεων με το ηλεκτρονικό δίκτυο που δημιουργήθηκε στο πλαίσιο της οδηγίας για τη διαφάνεια (2004/109/EK), στο οποίο καταχωρίζονται ρυθμιζόμενες πληροφορίες για τις εισηγμένες εταιρείες.

Το Ευρωπαϊκό Κοινοβούλιο εξέδωσε στις 7 Σεπτεμβρίου 2010 ψήφισμα στο οποίο εκφράζει τη γενική υποστήριξή του για το έργο και τονίζει ότι η οι δυνατότητες που προσφέρει το έργο για την περαιτέρω ολοκλήρωση του Ευρωπαϊκού Οικονομικού Χώρου θα μπορέσουν να αξιοποιηθούν μόνον εφόσον όλα τα κράτη μέλη συμμετέχουν στο δίκτυο[17].

Η Ευρωπαϊκή Οικονομική και Κοινωνική Επιτροπή[18] και η Επιτροπή των Περιφερειών[19] εξέδωσαν εξίσου θετικές γνώμες.

Εκτίμηση του Αντικτύπου

Η επιτροπή εκτίμησης του αντικτύπου γνωμοδότησε στις 15 Σεπτεμβρίου 2010. Μετά τις παρατηρήσεις της εν λόγω επιτροπής έγιναν ορισμένες βελτιώσεις στην έκθεση εκτίμησης αντικτύπου, ιδίως όσον αφορά την καλύτερη ενσωμάτωση των τεχνολογικών λύσεων και των σχετικών δαπανών στην ανάλυση. Ωστόσο, το κόστος της πρωτοβουλίας εξαρτάται από τη λύση ΤΠΕ που θα επιλεγεί. Η επιλογή αυτή θα πρέπει να γίνει στο στάδιο της υλοποίησης.

Τα θέματα που αφορούν τη διασύνδεση των μητρώων επιχειρήσεων χωρίστηκαν σε τρεις κατηγορίες.

Έλλειψη επικαιροποιημένων πληροφοριών στο μητρώο ξένων υποκαταστημάτων

Η οδηγία 89/666/ΕΟΚ υποχρεώνει τις επιχειρήσεις να δημοσιοποιούν διάφορα στοιχεία και πράξεις όταν ανοίγουν υποκατάστημα σε άλλο κράτος μέλος. Ωστόσο, πολύ συχνά οι επιχειρήσεις παραλείπουν να επικαιροποιήσουν τις πληροφορίες αυτές. Η παράλειψη αυτή είναι δυνατόν να έχει σοβαρές συνέπειες για την προστασία των καταναλωτών και των επιχειρηματικών εταίρων, ιδίως όταν το μητρώο του υποκαταστήματος δεν έχει ενημερωθεί για τη διάλυση ή την πτώχευση της επιχείρησης. Σύμφωνα με ορισμένες μελέτες, το 15% περίπου των υποκαταστημάτων ξένων εταιρειών που εξετάστηκαν δεν έχουν πίσω τους καμία υφιστάμενη εταιρεία, δηλαδή 16.800 υποκαταστήματα θα μπορούσαν δυνητικά να ανήκουν σήμερα στην κατηγορία αυτή.

Η έλλειψη συνεργασίας μεταξύ των μητρώων επιχειρήσεων αυξάνει τον διοικητικό φόρτο για τις επιχειρήσεις, δεδομένου ότι πρέπει να επικαιροποιούν το περιεχόμενο του μητρώου του υποκαταστήματος στο εξωτερικό. Η εξεύρεση λύσης θα οδηγούσε στην εξοικονόμηση 69 εκατ. ευρώ.

Η εκτίμηση του αντικτύπου καταλήγει στο συμπέρασμα ότι η νομοθεσία της ΕΕ θα πρέπει να επιβάλλει τη συνεργασία μεταξύ μητρώων, με ηλεκτρονικά μέσα, με σκοπό την επικαιροποίηση των καταχωρισμένων ξένων υποκαταστημάτων και ότι η Επιτροπή θα πρέπει να καθορίσει τις τεχνικές λεπτομέρειες της συνεργασίας αυτής, με κατ’ εξουσιοδότηση πράξη.

Προβλήματα συνεργασίας μεταξύ μητρώων επιχειρήσεων στο πλαίσιο διασυνοριακών διαδικασιών συγχώνευσης και μεταφοράς έδρας

Η ευρωπαϊκή νομοθεσία προβλέπει ρητά τη διασυνοριακή συνεργασία των μητρώων επιχειρήσεων στο πλαίσιο των διαδικασιών διασυνοριακής συγχώνευσης και μεταφοράς έδρας. Μολονότι οι εν λόγω διατάξεις είναι δυνατόν να επιταχύνουν τις διαδικασίες καταχώρισης και να ενισχύσουν την ασφάλεια δικαίου, εξακολουθούν να υπάρχουν πρακτικά προβλήματα όσον αφορά την εφαρμογή τους, δεδομένου ότι δεν παρέχουν κατευθύνσεις όσον αφορά τη μέθοδο αποστολής της κοινοποίησης ή το θέμα της μετάφρασης. Στην πράξη, οι κοινοποιήσεις μεταξύ μητρώων επιχειρήσεων συνήθως διαβιβάζονται με κανονικό ταχυδρομείο στη γλώσσα της εκδίδουσας αρχής.

Η εκτίμηση αντικτύπου καταλήγει στο συμπέρασμα ότι η ενωσιακή νομοθεσία πρέπει να αναθέσει στην Επιτροπή εξουσίες για τον καθορισμό των τεχνικών λεπτομερειών όσον αφορά τις διασυνοριακές διαδικασίες συγχώνευσης και μεταφοράς έδρας, με κατ’ εξουσιοδότηση πράξη.

Δυσχέρειες όσον αφορά τη διασυνοριακή πρόσβαση σε πληροφορίες σχετικά με τις επιχειρήσεις

Μολονότι οι επίσημες πληροφορίες για τις επιχειρήσεις είναι άμεσα διαθέσιμες στη χώρα καταχώρισής τους, η πρόσβαση στις ίδιες πληροφορίες από άλλο κράτος μέλος μπορεί να παρεμποδίζεται από τεχνικά ή γλωσσικά εμπόδια. Υπάρχει ήδη ένας μηχανισμός οικειοθελούς συνεργασίας μεταξύ μητρώων (Ευρωπαϊκό Μητρώο Επιχειρήσεων), αλλά δεν καλύπτει και τα 27 κράτη μέλη και οι πληροφορίες που είναι προσβάσιμες μέσω του δικτύου διαφέρουν από τη μια χώρα στην άλλη.

Επιπλέον, η απουσία μοναδικού ταυτοποιητή για κάθε εταιρεία καθιστά δυσχερή την ταυτοποίηση των εταιρειών σε διασυνοριακές περιπτώσεις (π.χ. σε περίπτωση συγχώνευσης ή όταν πρόκειται για όμιλο). Επιπροσθέτως, η συχνότητα επικαιροποίησης των στοιχείων για τις επιχειρήσεις δεν έχει μέχρι στιγμής αποτελέσει αντικείμενο εναρμόνισης, ούτε παρέχονται στους χρήστες των στοιχείων πληροφορίες σχετικά με τη νομική τους αξία (δηλ. κατά πόσον είναι αξιόπιστα για τους ενδιαφερόμενους τρίτους) στα διάφορα κράτη μέλη.

Η εκτίμηση αντικτύπου κατέληξε στο συμπέρασμα ότι , αφενός, η καλύτερη επιλογή για να βελτιωθεί η υπάρχουσα κατάσταση θα ήταν να θεσπιστεί στη νομοθεσία της ΕΕ η υποχρεωτική συμμετοχή των κρατών μελών σε ένα ηλεκτρονικό δίκτυο μητρώων και να καθοριστούν οι πληροφορίες που θα πρέπει να διαβιβάζονται μέσω του δικτύου, καθώς και η συχνότητα επικαιροποίησης των καταχωρίσεων, και αφετέρου, ότι η Επιτροπή πρέπει να καθορίσει τις τεχνικές λεπτομέρειες της συνεργασίας με κατ’ εξουσιοδότηση πράξη.

Ανάλυση της πρότασης

Άρθρο 1: Τροποποίηση της οδηγίας 89/666/EΟΚ

Σκοπός της παραγράφου 1 είναι να διασφαλίσει ότι τα υποκαταστήματα (όπως και οι εταιρείες) διαθέτουν ενιαίο ευρωπαϊκό ταυτοποιητή που επιτρέπει τη σαφή ταυτοποίηση και σύνδεσή τους με την εταιρεία στην οποία ανήκουν. Η παράγραφος 2 καθιστά υποχρεωτική για το μητρώο ξένου υποκαταστήματος τη διαβίβαση, με ηλεκτρονικά μέσα, στο μητρώο της εταιρείας του, πληροφοριών σχετικά με τις αλλαγές στις καταχωρίσεις. Τα κράτη μέλη θα πρέπει να αποφασίζουν για τη συνέχεια που θα δίνουν στις κοινοποιήσεις αυτές, δηλαδή αν θα έχουν νομική αξία ή απλώς ενημερωτικό χαρακτήρα. Πάντως, τα κράτη μέλη θα πρέπει να μεριμνούν για τη διαγραφή από το μητρώο των υποκαταστημάτων ξένων εταιρειών που έχουν διαλυθεί, το ταχύτερο δυνατόν. Οι παράγραφοι 3 και 4 περιλαμβάνουν τις αναγκαίες διατάξεις για τις κατ’ εξουσιοδότηση πράξεις και την προστασία των δεδομένων.

Άρθρο 2: Τροποποίηση της οδηγίας 2005/56/EΚ

Η παράγραφος 1 του άρθρου περιλαμβάνει μια μικρότερη τροποποίηση, σκοπός της οποίας είναι να καταστεί σαφές ότι τα μητρώα επιχειρήσεων προβαίνουν σε αμοιβαίες κοινοποιήσεις, με ηλεκτρονικά μέσα, στις περιπτώσεις διασυνοριακών διαδικασιών συγχώνευσης και εξουσιοδοτεί την Επιτροπή να καθορίσει, με κατ’ εξουσιοδότηση πράξεις, τις τεχνικές λεπτομέρειες της επικοινωνίας μεταξύ των μητρώων. Οι λεπτομέρειες της εξουσιοδότησης και της προστασίας των δεδομένων εκτίθενται στις παραγράφους 2 και 3.

Άρθρο 3: Τροποποίηση της οδηγίας 2009/101/ΕΚ

Σκοπός της παραγράφου 1 του άρθρου αυτού είναι να εξασφαλίσει τη συνεχή επικαιροποίηση των πράξεων και των στοιχείων στα μητρώα επιχειρήσεων των κρατών μελών. Τα κράτη μέλη οφείλουν να εξασφαλίσουν την επικαιροποίηση των καταχωρισμένων στοιχείων εντός 15 ημερολογιακών ημερών από την ημερομηνία που επήλθε η σχετική μεταβολή. Για να συμμορφωθούν με την απαίτηση αυτή, τα κράτη μέλη πρέπει να διασφαλίσουν ότι οι εταιρείες ενημερώνουν έγκαιρα για τις σχετικές αλλαγές και ότι οι αλλαγές αυτές καταχωρίζονται χωρίς καθυστέρηση.

Σκοπός της παραγράφου 2 είναι να καθιερώσει ένα μοναδικό ταυτοποιητή για όλες τις ευρωπαϊκές ανώνυμες εταιρείες, ο οποίος θα διευκολύνει την ταυτοποίησή τους σε ευρωπαϊκό επίπεδο καθώς και την επισήμανση του δεσμού των εταιρειών αυτών με τα υποκαταστήματά τους στο εξωτερικό. Ο εν λόγω ταυτοποιητής θα μπορούσε επίσης να χρησιμοποιηθεί από άλλα μητρώα για την ταυτοποίηση, μεταξύ άλλων, εισηγμένων εταιρειών, χρηματοπιστωτικών ιδρυμάτων ή πολυεθνικών ομίλων.

Η παράγραφος 3 αποβλέπει στη βελτίωση της διασυνοριακής πρόσβασης σε ένα κοινό ελάχιστο σύνολο πληροφοριών για τις καταχωρισμένες επιχειρήσεις, απαιτώντας από τα κράτη μέλη να καθιστούν τα έγγραφα και τα στοιχεία που απαριθμούνται στο άρθρο 2 και έχουν καταχωριστεί σύμφωνα με τις απαιτήσεις της οδηγίας, διαθέσιμα μέσω μιας ενιαίας ευρωπαϊκής ηλεκτρονικής πλατφόρμας, π.χ. μιας κεντρικής διαδικτυακής υπηρεσίας που καθιστά δυνατή τη διεξαγωγή έρευνας σε όλα τα μητρώα επιχειρήσεων της ΕΕ. Δεδομένου ότι οι λεπτομερείς κανόνες εφαρμογής του άρθρου 3 παράγραφοι 5-7 διαφέρουν από το ένα κράτος μέλος στο άλλο, εκτός από τις πληροφορίες που απαριθμούνται στο άρθρο 2, κάθε διαβίβαση στοιχείων πρέπει να συνοδεύεται από περαιτέρω πληροφορίες σχετικά με τις διατάξεις του εθνικού εταιρικού δικαίου όσον αφορά τη νομική αξία των καταχωρισμένων πληροφοριών για τις επιχειρήσεις, και ειδικότερα σε ποιο βαθμό μπορεί τρίτα μέρη να βασιστούν σε αυτές («εμπιστοσύνη του κοινού»).

Οι παράγραφοι 4 και 6 επιβάλλουν στα κράτη μέλη να καταστήσουν τα εμπορικά τους μητρώα διαλειτουργικά και, συνεπώς, να δημιουργήσουν ηλεκτρονικό δίκτυο. Οι λεπτομέρειες της εν λόγω συνεργασίας θα πρέπει να εκπονηθούν από εμπειρογνώμονες και να θεσπιστούν με τη μορφή κατ’ εξουσιοδότηση πράξης. Η παράγραφος 5 καθορίζει τις απαιτήσεις για την προστασία των δεδομένων.

2011/0038 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση των οδηγιών 89/666/ΕΟΚ, 2005/56/EΚ και 2009/101/EΚ όσον αφορά τη διασύνδεση των κεντρικών και των εμπορικών μητρώων καθώς και των μητρώων εταιρειών

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 50 παράγραφος 2 στοιχείο ζ),

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[20],

Κατόπιν διαβούλευσης με τον Ευρωπαίο Επόπτη Προστασίας Δεδομένων[21],

Αποφασίζοντας με τη συνήθη νομοθετική διαδικασία,

Εκτιμώντας τα ακόλουθα:

1. Οι επιχειρήσεις επεκτείνονται όλο και περισσότερο πέρα από τα εθνικά σύνορα, εκμεταλλευόμενες τις ευκαιρίες που προσφέρει η εσωτερική αγορά. Οι διασυνοριακοί όμιλοι, καθώς και μεγάλος αριθμός πράξεων αναδιάρθρωσης, όπως οι συγχωνεύσεις και οι διασπάσεις, αφορούν επιχειρήσεις από διαφορετικά κράτη μέλη της ΕΕ. Κατά συνέπεια, υπάρχει αυξανόμενη ζήτηση για πρόσβαση σε πληροφορίες για τις επιχειρήσεις σε διασυνοριακό πλαίσιο. Εντούτοις, οι επίσημες πληροφορίες για τις επιχειρήσεις δεν είναι πάντα άμεσα διαθέσιμες σε διασυνοριακή βάση.

2. Η ενδέκατη οδηγία 89/666/ΕΟΚ του Συμβουλίου, της 21ης Δεκεμβρίου 1989, σχετικά με τη δημοσιότητα των υποκαταστημάτων που έχουν συσταθεί σε ένα κράτος μέλος από ορισμένες μορφές εταιρειών που διέπονται από το δίκαιο άλλου κράτους[22], ορίζει τις πράξεις και τα στοιχεία τα οποία οφείλουν να καταχωρίζουν οι εταιρείες στο μητρώο του υποκαταστήματός τους. Ωστόσο, δεν υπάρχει καμία νομική δέσμευση για τα μητρώα, όσον αφορά την ανταλλαγή δεδομένων σχετικά με τα ξένα υποκαταστήματα. Τούτο οδηγεί σε έλλειψη ασφάλειας του δικαίου για τους τρίτους στη χώρα του υποκαταστήματος, όταν το μητρώο δεν έχει ενημερωθεί για σημαντικές αλλαγές που αφορούν την εταιρεία.

3. Πράξεις όπως οι διασυνοριακές συγχωνεύσεις ή μεταφορές έδρας έχουν καταστήσει αναγκαία την καθημερινή συνεργασία των μητρώων επιχειρήσεων. Η οδηγία 2005/56/ΕΚ του Ευρωπαϊκού Κοινοβουλίου και του Συμβούλιου, της 26ης Οκτωβρίου 2005, για τις διασυνοριακές συγχωνεύσεις κεφαλαιουχικών εταιρειών[23] κατέστησε υποχρεωτική τη διασυνοριακή συνεργασία των μητρώων. Ωστόσο, δεν υπάρχουν καθιερωμένοι δίαυλοι επικοινωνίας που θα μπορούσαν να επιταχύνουν τις διαδικασίες, να διευκολύνουν την επίλυση των γλωσσικών προβλημάτων και να ενισχύσουν την ασφάλεια δικαίου.

4. Η οδηγία 2009/101/EΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 48 δεύτερο εδάφιο της Συνθήκης, για την προστασία των συμφερόντων των εταίρων και των τρίτων, με σκοπό να καταστούν οι εγγυήσεις αυτές ισοδύναμες[24] διασφαλίζει, μεταξύ άλλων, την πρόσβαση στις πράξεις και τα στοιχεία που έχουν καταχωριστεί στα μητρώα, είτε εγγράφως είτε δια της ηλεκτρονικής οδού. Ωστόσο, οι πολίτες και οι επιχειρήσεις εξακολουθούν να πρέπει να αναζητούν στοιχεία ανά χώρα, ιδίως λόγω του ότι η τρέχουσα οικειοθελής συνεργασία μεταξύ των μητρώων δεν έχει αποδειχθεί επαρκής.

5. Στην ανακοίνωση της Επιτροπής σχετικά με την πράξη για την ενιαία αγορά[25], η διασύνδεση των κεντρικών και των εμπορικών μητρώων, καθώς και των μητρώων επιχειρήσεων χαρακτηρίστηκε ως μέτρο για τη δημιουργία ευνοϊκότερου νομικού και φορολογικού πλαισίου για τις επιχειρήσεις. Η διασύνδεση θα συμβάλει στην προώθηση της ανταγωνιστικότητας των ευρωπαϊκών επιχειρήσεων με τη μείωση του διοικητικού φόρτου και την αύξηση της ασφάλειας δικαίου και, ως εκ τούτου, στην έξοδο από την κρίση, που αποτελεί και μία από τις προτεραιότητες της στρατηγικής Ευρώπη 2020[26]. Θα βελτιώσει επίσης τη διασυνοριακή επικοινωνία μεταξύ των μητρώων, κάνοντας χρήση των καινοτομιών της τεχνολογίας πληροφοριών και επικοινωνιών.

6. Τα συμπεράσματα του Συμβουλίου της 25ης Μαΐου 2010 σχετικά με τη διασύνδεση των μητρώων επιχειρήσεων[27] επιβεβαίωσαν ότι με τη βελτίωση της πρόσβασης σε επικαιροποιημένες και αξιόπιστες πληροφορίες για τις επιχειρήσεις θα ενισχυθεί η εμπιστοσύνη στην αγορά, θα διευκολυνθεί η ανάκαμψη και θα τονωθεί η ανταγωνιστικότητα των ευρωπαϊκών επιχειρήσεων.

7. Το Ευρωπαϊκό Κοινοβούλιο τόνισε σε ψήφισμα που εξέδωσε στις 7 Σεπτεμβρίου 2010 σχετικά με τη διασύνδεση των μητρώων επιχειρήσεων[28] ότι οι δυνατότητες που προσφέρει το έργο για την περαιτέρω ολοκλήρωση του Ευρωπαϊκού Οικονομικού Χώρου θα μπορέσουν να αξιοποιηθούν μόνον εφόσον όλα τα κράτη μέλη συμμετέχουν στο δίκτυο.

8. Το σχέδιο δράσης σχετικά με την ευρωπαϊκή ηλεκτρονική δικαιοσύνη[29] προβλέπει τη δημιουργία μιας ευρωπαϊκής δικτυακής πύλης ηλεκτρονικής δικαιοσύνης, ως ενιαίο σημείο πρόσβασης σε νομικές πληροφορίες, νομικά και διοικητικά ιδρύματα, μητρώα, βάσεις δεδομένων και άλλες υπηρεσίες και θεωρεί ότι η διασύνδεση των κεντρικών και εμπορικών μητρώων καθώς και των μητρώων επιχειρήσεων αποτελεί σημαντικό στοιχείο από την άποψη αυτή.

9. Η διασυνοριακή πρόσβαση σε επιχειρηματικές πληροφορίες μπορεί να βελτιωθεί μόνο αν όλα τα κράτη μέλη συμμετάσχουν στη δημιουργία ηλεκτρονικού δικτύου μητρώων και διαβιβάζουν στους χρήστες επιχειρηματικών πληροφοριών πληροφορίες σε τυποποιημένη μορφή (παρεμφερές περιεχόμενο και διαλειτουργικές τεχνολογίες) σε όλη την Ένωση. Οι χρήστες πρέπει να έχουν πρόσβαση στις εν λόγω πληροφορίες μέσω ενιαίας ευρωπαϊκής ηλεκτρονικής πλατφόρμας που θα αποτελεί μέρος του ηλεκτρονικού δικτύου.

10. Η οδηγία 95/46/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[30] πρέπει να διέπει την επεξεργασία δεδομένων προσωπικού χαρακτήρα από τα κράτη μέλη, περιλαμβανομένης της διαβίβασής τους μέσω ηλεκτρονικού δικτύου.

11. Πρέπει να θεσπιστεί μοναδικός ταυτοποιητής για κάθε εταιρεία, πέραν του υπάρχοντος αριθμού μητρώου εταιρειών, προκειμένου να διευκολυνθεί η ταυτοποίηση των εταιρειών που δραστηριοποιούνται, για παράδειγμα μέσω υποκαταστημάτων ή θυγατρικών, σε περισσότερα του ενός κράτη μέλη.

12. Όσον αφορά τις εταιρείες, τα υποκαταστήματα θα πρέπει επίσης να διαθέτουν, εκτός από τον αριθμό εγγραφής τους στο μητρώο, έναν μοναδικό ταυτοποιητή που θα επιτρέπει την αδιαμφισβήτητη ταυτοποίησή τους στον Ευρωπαϊκό Οικονομικό Χώρο. Από την άποψη αυτή, η τροποποίηση της οδηγίας 89/666/ΕΟΚ θα καταστήσει δυνατή τη σαφή σύνδεση των εταιρειών με τα υποκαταστήματά τους στο εξωτερικό, αναγκαία προϋπόθεση για την τακτική επικαιροποίηση των πληροφοριών στο μητρώο της εταιρείας και το μητρώο των υποκαταστήματος στο εξωτερικό. Η συνεκτικότητα των καταχωρισμένων πληροφοριών θα πρέπει να διασφαλίζει την πρόσβαση τρίτων σε επικαιροποιημένα στοιχεία για τα υποκαταστήματα που έχουν ιδρυθεί στο κράτος μέλος τους. Τα κράτη μέλη θα πρέπει να μπορούν να αποφασίζουν σχετικά με τις διαδικασίες που θα ακολουθούν όσον αφορά τα υποκαταστήματα που είναι καταχωρισμένα στην επικράτειά τους· ωστόσο, πρέπει να εξασφαλίζουν, τουλάχιστον, ότι τα υποκαταστήματα διαλυμένων εταιρειών διαγράφονται από το μητρώο χωρίς άσκοπη καθυστέρηση.

13. Η οδηγία 2005/56/ΕΚ πρέπει επίσης να τροποποιηθεί ώστε να εξασφαλιστεί ότι η επικοινωνία μεταξύ των μητρώων διεξάγεται μέσω του ηλεκτρονικού δικτύου μητρώων.

14. Για να εξασφαλιστεί ότι δεν υπάρχουν σημαντικές διαφορές στην ποιότητα των καταχωριζόμενων πράξεων και στοιχείων στην Ένωση, τα κράτη μέλη πρέπει να μεριμνούν για την επικαιροποίηση κάθε πληροφορίας που καταχωρίζεται σύμφωνα με το άρθρο 2 της οδηγίας 2009/101/EΚ και για τη δημοσιοποίησή της το αργότερο τη δέκατη πέμπτη ημερολογιακή ημέρα από την επέλευση του συμβάντος που οδήγησε στην αλλαγή των καταχωρισμένων στοιχείων. Επιπλέον, για να βελτιωθεί η προστασία των τρίτων σε άλλα κράτη μέλη, όλες οι πράξεις και τα στοιχεία που διαβιβάζονται μέσω του δικτύου πρέπει να συνοδεύονται από σαφείς πληροφορίες σχετικά με τη νομική αξία τους.

15. Η Επιτροπή θα πρέπει να εξουσιοδοτηθεί να εκδίδει κατ’ εξουσιοδότηση πράξεις, σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης όσον αφορά τη διακυβέρνηση, τη διαχείριση, τη λειτουργία, την εκπροσώπηση και τη χρηματοδότηση του ηλεκτρονικού δικτύου, τις προϋποθέσεις για τη συμμετοχή χωρών εκτός του Ευρωπαϊκού Οικονομικού Χώρου στο δίκτυο αυτό, τις ελάχιστες απαιτήσεις ασφαλείας, τη χρήση ενός μοναδικού ταυτοποιητή, τις γλώσσες που χρησιμοποιούνται από το ηλεκτρονικό δίκτυο, τη μέθοδο διαβίβασης των πληροφοριών μεταξύ των μητρώων για την εξασφάλιση της διασυνοριακής πρόσβασης στις πληροφορίες, τη διαλειτουργικότητα των τεχνολογιών πληροφοριών και επικοινωνιών που χρησιμοποιούνται από τα μέλη του ηλεκτρονικού δικτύου, τον καθορισμό προτύπων σχετικά με τον μορφότυπο, το περιεχόμενο και τα όρια όσον αφορά την αποθήκευση και την ανάκτηση των πράξεων και των στοιχείων, τα οποία καθιστούν δυνατή την αυτοματοποιημένη ανταλλαγή δεδομένων, τις συνέπειες της μη συμμόρφωσης, τη μέθοδο προσδιορισμού του δεσμού μεταξύ μιας εταιρείας και των υποκαταστημάτων της στο εξωτερικό, τη μέθοδο και τα τεχνικά πρότυπα για τη διαβίβαση πληροφοριών μεταξύ του μητρώου της εταιρείας και του μητρώο του υποκαταστήματος, τις τεχνικές προδιαγραφές για τη διαβίβαση πληροφοριών μεταξύ των μητρώων, καθώς και όσον αφορά τα τυποποιημένα έντυπα κοινοποίησης μιας διασυνοριακής συγχώνευσης τα οποία πρέπει να χρησιμοποιούν τα μητρώα. Για να μπορούν να λαμβάνονται υπόψη οι ανάγκες των χρηστών, η διακυβέρνηση του δικτύου πρέπει να περιλαμβάνει κατάλληλο μηχανισμό ανάδρασης. Οι εν λόγω αρμοδιότητες πρέπει να ανατεθούν στην Επιτροπή επ’ αόριστον, ώστε να καταστεί δυνατή, εφόσον χρειαστεί, η προσαρμογή των κανόνων.

16. Δεδομένου ότι οι στόχοι της παρούσας οδηγίας, δηλαδή η βελτίωση της διασυνοριακής πρόσβασης στις πληροφορίες για τις επιχειρήσεις, η διασφάλιση της αποθήκευσης στα μητρώα επικαιροποιημένων πληροφοριών σχετικά με τα υποκαταστήματα και η δημιουργία σαφών διαύλων επικοινωνίας μεταξύ των μητρώων στο πλαίσιο των διασυνοριακών διαδικασιών καταχώρισης είναι αδύνατον να επιτευχθούν επαρκώς από τα κράτη μέλη και δύνανται, συνεπώς, λόγω των διαστάσεων και των αποτελεσμάτων τους, να επιτευχθούν καλύτερα σε ενωσιακό επίπεδο, η Ένωση μπορεί να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα οδηγία δεν υπερβαίνει τα αναγκαία για την επίτευξη των στόχων αυτών.

17. Συνεπώς, οι οδηγίες 89/666/ΕΟΚ, 2005/56/ΕΚ και 2009/101/ΕΚ πρέπει να τροποποιηθούν αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Τροποποιήσεις της οδηγίας 89/666/ΕΟΚ

Η οδηγία 89/666/ΕΚ τροποποιείται ως εξής:

1) Στο άρθρο 1, προστίθεται η ακόλουθη παράγραφος 3:

3. Τα υποκαταστήματα διαθέτουν μοναδικό ταυτοποιητή που επιτρέπει την αδιαμφισβήτητη ταυτοποίησή τους στον Ευρωπαϊκό Οικονομικό Χώρο.

2) Παρεμβάλλεται το ακόλουθο άρθρο 5α:

«Άρθρο 5α

1. Το μητρώο του υποκαταστήματος κοινοποιεί, χωρίς καθυστέρηση, μέσω του ηλεκτρονικού δικτύου που αναφέρεται στο άρθρο 4α της οδηγίας 2009/101/EΚ του Ευρωπαϊκού Κοινοβουλίου και του Συμβουλίου(*), στο μητρώο της εταιρείας κάθε αλλαγή που επέρχεται στις πράξεις και τα στοιχεία που απαριθμούνται στο άρθρο 2 της παρούσας οδηγίας.

2. Τα κράτη μέλη καθορίζουν τη νομική διαδικασία που πρέπει να ακολουθείται μετά τη λήψη των κοινοποιήσεων που αναφέρονται στην παράγραφο 1 του παρόντος άρθρου και στο άρθρο 4α παράγραφος 2 της οδηγίας 2009/101/EΚ. Οι διαδικασίες αυτές εξασφαλίζουν ότι τα υποκαταστήματα εταιρειών οι οποίες έχουν διαλυθεί ή με οποιονδήποτε άλλο τρόπο διαγραφεί από το μητρώο κλείνουν χωρίς άσκοπη καθυστέρηση.

3. Η Επιτροπή θεσπίζει, σύμφωνα με το άρθρο 11α και υπό τις προϋποθέσεις που προβλέπονται στα άρθρα 11β και 11γ, κατ’ εξουσιοδότηση πράξεις στις οποίες διευκρινίζονται τα ακόλουθα:

α) η μέθοδος προσδιορισμού του δεσμού μεταξύ μιας εταιρείας και του υποκαταστήματός της·

β) η μέθοδος και τα τεχνικά πρότυπα για τη διαβίβαση πληροφοριών μεταξύ του μητρώου της εταιρείας και του μητρώου του υποκαταστήματος.»

______

(*) ΕΕ L 258 της 1.10.2009, σ. 11.»

3) Παρεμβάλλεται το ακόλουθο τμήμα IIIα:

«ΤΜΗΜΑ IIIα

ΚΑΤ’ ΕΞΟΥΣΙΟΔΟΤΗΣΗ ΠΡΑΞΕΙΣ

Άρθρο 11α

1. Η αρμοδιότητα έκδοσης των κατ’ εξουσιοδότηση πράξεων που αναφέρονται στο άρθρο 5α παράγραφος 3 ανατίθεται στην Επιτροπή επ’ αόριστον.

2. Μετά την έκδοση κάθε κατ’ εξουσιοδότηση πράξης, η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και το Συμβούλιο.

3. Οι αρμοδιότητες για την έκδοση κατ’ εξουσιοδότηση πράξεων ανατίθενται στην Επιτροπή υπό τις προϋποθέσεις που προβλέπονται στα άρθρα 11β και 11γ.

Άρθρο 11β

1. Η ανάθεση αρμοδιοτήτων που αναφέρεται στο άρθρο 11α μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο.

2. Το θεσμικό όργανο που έχει κινήσει εσωτερική διαδικασία για να αποφασισθεί αν θα ανακληθεί η ανάθεση αρμοδιοτήτων καταβάλλει κάθε δυνατή προσπάθεια να ενημερώσει το άλλο θεσμικό όργανο και την Επιτροπή εντός εύλογου χρονικού διαστήματος πριν από τη λήψη της τελικής απόφασης, αναφέροντας την ανατεθείσα αρμοδιότητα που θα μπορούσε να αποτελέσει αντικείμενο ανάκλησης.

3. Η απόφαση ανάκλησης περατώνει την ανάθεση αρμοδιοτήτων που προσδιορίζεται στην εν λόγω απόφαση. Παράγει αποτελέσματα αμέσως ή σε μεταγενέστερη ημερομηνία που αναφέρεται σ’ αυτήν. Δεν θίγει το κύρος των κατ’ εξουσιοδότηση πράξεων που είναι ήδη σε ισχύ. Δημοσιεύεται στην Επίσημη Εφημερίδα της Ευρωπαϊκής Ένωσης .

Άρθρο 11γ

1. Το Ευρωπαϊκό Κοινοβούλιο και το Συμβούλιο δύνανται να διατυπώσουν αντιρρήσεις για την κατ’ εξουσιοδότηση πράξη εντός δύο μηνών από την ημερομηνία κοινοποίησης.

Με πρωτοβουλία του Ευρωπαϊκού Κοινοβουλίου ή του Συμβουλίου η εν λόγω περίοδος μπορεί να παραταθεί κατά δύο μήνες.

2. Εάν, με τη λήξη αυτής της προθεσμίας, ούτε το Ευρωπαϊκό Κοινοβούλιο ούτε το Συμβούλιο έχουν προβάλει αντιρρήσεις για την κατ’ εξουσιοδότηση πράξη, η πράξη αυτή δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να ισχύει από την ημερομηνία η οποία προβλέπεται σε αυτήν.

Η κατ’ εξουσιοδότηση πράξη μπορεί να δημοσιευθεί στην Επίσημη Εφημερίδα της Ευρωπαϊκής Ένωσης και να τεθεί σε ισχύ πριν από τη λήξη της εν λόγω περιόδου, αν το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή για την πρόθεσή τους να μην διατυπώσουν αντιρρήσεις.

3. Εάν το Ευρωπαϊκό Κοινοβούλιο ή το Συμβούλιο διατυπώσουν αντιρρήσεις για την κατ’ εξουσιοδότηση πράξη, η πράξη αυτή δεν τίθεται σε ισχύ. Το θεσμικό όργανο που αντιτάχθηκε στην κατ’ εξουσιοδότηση πράξη αναφέρει τους λόγους των αντιρρήσεών του.»

4) Παρεμβάλλεται το ακόλουθο τμήμα IIIβ:

«ΤΜΗΜΑ IIIβ

ΠΡΟΣΤΑΣΙΑ ΔΕΔΟΜΕΝΩΝ

Άρθρο 11δ

Η επεξεργασία δεδομένων προσωπικού χαρακτήρα που πραγματοποιείται στο πλαίσιο της παρούσας οδηγίας υπόκειται στις διατάξεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (*).

______

(*) ΕΕ L 281 της 23.11.1995, σ. 31».

Άρθρο 2Τροποποιήσεις της οδηγίας 2005/56/ΕΚ

Η οδηγία 2005/56/ΕΚ τροποποιείται ως εξής:

1) Το άρθρο 13 αντικαθίσταται από το ακόλουθο κείμενο:

«Άρθρο 13

1. Η νομοθεσία καθενός από τα κράτη μέλη στη δικαιοδοσία του οποίου υπάγονταν οι συγχωνευόμενες εταιρείες ορίζει, όσον αφορά την επικράτειά του, τους τρόπους δημοσιότητας, σύμφωνα με το άρθρο 3 της οδηγίας 2009/101/ΕΚ του Ευρωπαϊκού Κοινοβουλίου και του Συμβουλίου(*), της ολοκλήρωσης της διασυνοριακής συγχώνευσης στο δημόσιο μητρώο, στο οποίο καθεμία από τις εταιρείες αυτές είναι υποχρεωμένη να καταχωρίζει τις σχετικές πράξεις.

Το μητρώο που είναι υπεύθυνο για την καταχώριση της εταιρείας που προκύπτει από τη διασυνοριακή συγχώνευση ενημερώνει χωρίς καθυστέρηση, μέσω του ηλεκτρονικού δικτύου που αναφέρεται στο άρθρο 4α της οδηγίας 2009/101/ΕΚ, το μητρώο στο οποίο καθεμία από τις εταιρείες ήταν υποχρεωμένη να καταχωρίσει τις πράξεις που αποδεικνύουν την έναρξη ισχύος της διασυνοριακής συγχώνευσης. Η ενδεχόμενη διαγραφή της παλαιάς καταχώρισης ισχύει μετά την παραλαβή της σχετικής κοινοποίησης και όχι πριν.

2. Η Επιτροπή θεσπίζει, σύμφωνα με το άρθρο 17α και υπό τις προϋποθέσεις που προβλέπονται στα άρθρα 17β και 17γ, κατ’ εξουσιοδότηση πράξεις στις οποίες διευκρινίζονται τα ακόλουθα:

α) οι τεχνικές προδιαγραφές για τη διαβίβαση των πληροφοριών μεταξύ των μητρώων,

β) τα τυποποιημένα έντυπα κοινοποίησης της διασυνοριακής συγχώνευσης που πρέπει να χρησιμοποιούνται.»

_____

(*) ΕΕ L 258 της 1.10.2009, σ. 11.»

2) Παρεμβάλλονται τα ακόλουθα άρθρα 17α, 17β και 17γ:

« Άρθρο 17α

Άσκηση της εξουσιοδότησης

1. Οι αρμοδιότητες για την έκδοση των κατ’ εξουσιοδότηση πράξεων που αναφέρονται στο άρθρο 13 παράγραφος 2 ανατίθενται στην Επιτροπή επ’ αόριστον.

2. Μόλις η Επιτροπή θεσπίσει κατ’ εξουσιοδότηση πράξη, την κοινοποιεί ταυτοχρόνως στο Ευρωπαϊκό Κοινοβούλιο και στο Συμβούλιο.

3. Οι αρμοδιότητες για την έκδοση κατ’ εξουσιοδότηση πράξεων ανατίθενται στην Επιτροπή υπό τις προϋποθέσεις που προβλέπονται στα άρθρα 17β και 17γ.

Άρθρο 17β

Ανάκληση της εξουσιοδότησης

1. Η ανάθεση αρμοδιοτήτων που αναφέρεται στο άρθρο 13 παράγραφος 2 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο.

2. Το θεσμικό όργανο που έχει κινήσει εσωτερική διαδικασία για να αποφασισθεί αν θα ανακληθεί η ανάθεση αρμοδιοτήτων καταβάλλει κάθε δυνατή προσπάθεια να ενημερώσει το άλλο θεσμικό όργανο και την Επιτροπή εντός εύλογου χρονικού διαστήματος πριν από τη λήψη της τελικής απόφασης, αναφέροντας την ανατεθείσα αρμοδιότητα που θα μπορούσε να αποτελέσει αντικείμενο ανάκλησης.

3. Η απόφαση ανάκλησης περατώνει την ανάθεση αρμοδιοτήτων που προσδιορίζεται στην εν λόγω απόφαση. Παράγει αποτελέσματα αμέσως ή σε μεταγενέστερη ημερομηνία που καθορίζεται σε αυτήν. Δεν θίγει το κύρος των κατ’ εξουσιοδότηση πράξεων που είναι ήδη σε ισχύ. Δημοσιεύεται στην Επίσημη Εφημερίδα της Ευρωπαϊκής Ένωσης .

Άρθρο 17γ

Διατύπωση αντιρρήσεων για κατ’ εξουσιοδότηση πράξεις

1. Το Ευρωπαϊκό Κοινοβούλιο και το Συμβούλιο δύνανται να διατυπώσουν αντιρρήσεις για την κατ’ εξουσιοδότηση πράξη εντός δύο μηνών από την ημερομηνία κοινοποίησης.

Με πρωτοβουλία του Ευρωπαϊκού Κοινοβουλίου ή του Συμβουλίου η εν λόγω περίοδος μπορεί να παραταθεί κατά δύο μήνες.

2. Εάν, με τη λήξη αυτής της προθεσμίας, ούτε το Ευρωπαϊκό Κοινοβούλιο ούτε το Συμβούλιο έχουν προβάλει αντιρρήσεις για την κατ’ εξουσιοδότηση πράξη, η πράξη αυτή δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να ισχύει από την ημερομηνία η οποία προβλέπεται σε αυτήν.

Η κατ’ εξουσιοδότηση πράξη μπορεί να δημοσιευθεί στην Επίσημη Εφημερίδα της Ευρωπαϊκής Ένωσης και να τεθεί σε ισχύ πριν από τη λήξη της εν λόγω περιόδου, αν το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή για την πρόθεσή τους να μην διατυπώσουν αντιρρήσεις.

3. Εάν το Ευρωπαϊκό Κοινοβούλιο ή το Συμβούλιο διατυπώσουν αντιρρήσεις για την κατ’ εξουσιοδότηση πράξη, η πράξη αυτή δεν τίθεται σε ισχύ. Το θεσμικό όργανο που αντιτάχθηκε στην κατ’ εξουσιοδότηση πράξη αναφέρει τους λόγους των αντιρρήσεών του.»

3) Παρεμβάλλεται το ακόλουθο άρθρο 17δ:

«Άρθρο 17δ

Προστασία δεδομένων

Η επεξεργασία δεδομένων προσωπικού χαρακτήρα που πραγματοποιείται στο πλαίσιο της παρούσας οδηγίας υπόκειται στις διατάξεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (*).»

______

(*) ΕΕ L 281 της 23.11.1995, σ. 31.»

Άρθρο 3Τροποποιήσεις της οδηγίας 2009/101/ΕΚ

Η οδηγία 2009/101/ΕΚ τροποποιείται ως εξής:

1) Στο άρθρο 2 προστίθεται το ακόλουθο εδάφιο:

«Τα κράτη μέλη λαμβάνουν τα αναγκαία μέτρα για να διασφαλίσουν ότι τυχόν αλλαγές στις πράξεις και τα στοιχεία που αναφέρονται στο πρώτο εδάφιο γνωστοποιούνται εντός 15 ημερολογιακών ημερών.»

2) Στο άρθρο 3 παράγραφος 1 προστίθεται το ακόλουθο εδάφιο:

«Οι εταιρείες διαθέτουν μοναδικό ταυτοποιητή που επιτρέπει την αδιαμφισβήτητη ταυτοποίησή τους στον Ευρωπαϊκό Οικονομικό Χώρο.» '

3) Παρεμβάλλεται το ακόλουθο άρθρο 3α:

«Άρθρο 3a

1. Τα κράτη μέλη εξασφαλίζουν ότι οι πράξεις και τα στοιχεία που αναφέρονται στο άρθρο 2 και έχουν καταχωριστεί στο μητρώο τους μπορούν να ληφθούν, κατόπιν αιτήσεως οιουδήποτε αιτούντος, με ηλεκτρονικά μέσα, μέσω ενιαίας ευρωπαϊκής ηλεκτρονικής πλατφόρμας προσβάσιμης από κάθε κράτος μέλος.

2. Τα κράτη μέλη εξασφαλίζουν επίσης ότι κάθε πράξη και στοιχείο που τηρείται στο μητρώο τους και διαβιβάζεται σύμφωνα με την παράγραφο 1, συνοδεύεται από σαφείς επεξηγηματικές πληροφορίες σχετικά με τις διατάξεις του εθνικού δικαίου βάσει των οποίων είναι δυνατή η επίκλησή τους από τρίτους, σύμφωνα με το άρθρο 3 παράγραφοι 5, 6 και 7.

3. Τα τέλη που χρεώνονται για την απόκτηση των εν λόγω πράξεων και στοιχείων δεν πρέπει να υπερβαίνουν το διοικητικό κόστος.»

4) Παρεμβάλλεται το ακόλουθο άρθρο 4α:

«Άρθρο 4a

1. Τα κράτη μέλη λαμβάνουν τα αναγκαία μέτρα για να εξασφαλίσουν ότι τα μητρώα που αναφέρονται στο άρθρο 3 παράγραφος 1 είναι διαλειτουργικά και αποτελούν ηλεκτρονικό δίκτυο (στο εξής «ηλεκτρονικό δίκτυο»).

2. Το μητρώο της εταιρείας ενημερώνει, χωρίς καθυστέρηση, μέσω του ηλεκτρονικού δικτύου, το μητρώο του υποκαταστήματός της για τυχόν αλλαγές στις πράξεις και τα στοιχεία που απαριθμούνται στο άρθρο 2 της οδηγίας 89/666/ΕΟΚ (*).

3. Η Επιτροπή εκδίδει κατ’ εξουσιοδότηση πράξεις σύμφωνα με το άρθρο 13α και υπό τις προϋποθέσεις που προβλέπονται στα άρθρα άρθρων 13β και 13γ, στις οποίες διευκρινίζονται τα ακόλουθα:

α) οι κανόνες που αφορούν τη διακυβέρνηση, διαχείριση, λειτουργία και εκπροσώπηση του ηλεκτρονικού δικτύου,

β) η λειτουργία του ηλεκτρονικού δικτύου,

γ) οι προϋποθέσεις για τη συμμετοχή στο ηλεκτρονικό δίκτυο χωρών εκτός του Ευρωπαϊκού Οικονομικού Χώρου,

δ) οι ελάχιστες απαιτήσεις ασφαλείας για το ηλεκτρονικό δίκτυο,

ε) η χρήση του μοναδικού ταυτοποιητή,

στ) οι γλώσσες που χρησιμοποιούνται από το ηλεκτρονικό δίκτυο,

ζ) η μέθοδος διαβίβασης πληροφοριών μεταξύ των μητρώων η οποία εξασφαλίζει τη διασυνοριακή πρόσβαση στις πληροφορίες σύμφωνα με το άρθρο 3α, περιλαμβανομένης της επιλογής της ενιαίας ευρωπαϊκής ηλεκτρονικής πλατφόρμας,

η) η διαλειτουργικότητα των τεχνολογιών πληροφοριών και επικοινωνιών οι οποίες χρησιμοποιούνται από τα μέλη του ηλεκτρονικού δικτύου, περιλαμβανομένης μιας διεπαφής πληρωμής,

θ) ο καθορισμός προτύπων για τον μορφότυπο, το περιεχόμενο και τα όρια για την αποθήκευση και την ανάκτηση των πράξεων και των στοιχείων που καθιστούν δυνατή την αυτοματοποιημένη ανταλλαγή δεδομένων,

ι) οι συνέπειες της μη συμμόρφωσης με τους όρους που αναφέρονται στα σημεία α) έως θ) και ο τρόπος επιβολής των όρων αυτών.»

_____

(*) ΕΕ L 395 της 30.12.1989, σ. 36.

5) Παρεμβάλλεται το ακόλουθο άρθρο 7α:

«Άρθρο 7a

Η επεξεργασία δεδομένων προσωπικού χαρακτήρα που πραγματοποιείται στο πλαίσιο της παρούσας οδηγίας υπόκειται στις διατάξεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (*).»

______

(*) ΕΕ L 281 της 23.11.1995, σ. 31.

6) Παρεμβάλλεται το ακόλουθο κεφάλαιο 4α:

«ΚΕΦΑΛΑΙΟ 4Α

ΚΑΤ’ ΕΞΟΥΣΙΟΔΟΤΗΣΗ ΠΡΑΞΕΙΣ

Άρθρο 13α

1. Οι αρμοδιότητες για την έκδοση των κατ’ εξουσιοδότηση πράξεων που αναφέρονται στο άρθρο 4α παράγραφος 3 ανατίθενται στην Επιτροπή επ’ αόριστον.

2. Μετά τη θέσπιση κατ’ εξουσιοδότηση πράξης, η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και στο Συμβούλιο.

3. Οι αρμοδιότητες για την έκδοση κατ’ εξουσιοδότηση πράξεων ανατίθενται στην Επιτροπή υπό τις προϋποθέσεις που προβλέπονται στα άρθρα 13β και 13γ.

Άρθρο 13β

1. Η ανάθεση αρμοδιοτήτων που αναφέρεται στο άρθρο 13α μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο.

2. Το θεσμικό όργανο που έχει κινήσει εσωτερική διαδικασία για να αποφασισθεί αν θα ανακληθεί η ανάθεση αρμοδιοτήτων καταβάλλει κάθε δυνατή προσπάθεια να ενημερώσει το άλλο θεσμικό όργανο και την Επιτροπή εντός εύλογου χρονικού διαστήματος πριν από τη λήψη της τελικής απόφασης, αναφέροντας την ανατεθείσα αρμοδιότητα που θα μπορούσε να αποτελέσει αντικείμενο ανάκλησης.

3. Η απόφαση ανάκλησης περατώνει την ανάθεση αρμοδιοτήτων που προσδιορίζεται στην εν λόγω απόφαση. Παράγει αποτελέσματα αμέσως ή σε μεταγενέστερη ημερομηνία που καθορίζεται σε αυτήν. Δεν θίγει το κύρος των κατ’ εξουσιοδότηση πράξεων που είναι ήδη σε ισχύ. Δημοσιεύεται στην Επίσημη Εφημερίδα της Ευρωπαϊκής Ένωσης .

Άρθρο 13γ

1. Το Ευρωπαϊκό Κοινοβούλιο και το Συμβούλιο δύνανται να διατυπώσουν αντιρρήσεις για την κατ’ εξουσιοδότηση πράξη εντός δύο μηνών από την ημερομηνία κοινοποίησης.

Με πρωτοβουλία του Ευρωπαϊκού Κοινοβουλίου και του Συμβουλίου, η εν λόγω περίοδος μπορεί να παραταθεί κατά δύο μήνες.

2. Εάν, μετά τη λήξη της εν λόγω περιόδου, ούτε το Ευρωπαϊκό Κοινοβούλιο ούτε το Συμβούλιο έχουν προβάλει αντιρρήσεις για την κατ’ εξουσιοδότηση πράξη, η πράξη αυτή δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να ισχύει από την ημερομηνία η οποία προβλέπεται σε αυτήν.

Η κατ’ εξουσιοδότηση πράξη μπορεί να δημοσιευθεί στην Επίσημη Εφημερίδα της Ευρωπαϊκής Ένωσης και να τεθεί σε ισχύ πριν από τη λήξη της εν λόγω περιόδου, αν το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή για την πρόθεσή τους να μην διατυπώσουν αντιρρήσεις.

3. Εάν το Ευρωπαϊκό Κοινοβούλιο ή το Συμβούλιο διατυπώσουν αντιρρήσεις για την κατ’ εξουσιοδότηση πράξη, η πράξη αυτή δεν τίθεται σε ισχύ. Το θεσμικό όργανο που αντιτάχθηκε στην κατ’ εξουσιοδότηση πράξη αναφέρει τους λόγους των αντιρρήσεών του.»

Άρθρο 4Μεταφορά στο εθνικό δίκαιο

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την 1η Ιανουαρίου 2014. Διαβιβάζουν αμέσως στην Επιτροπή το κείμενο των εν λόγω διατάξεων και πίνακα αντιστοιχίας μεταξύ των εν λόγω διατάξεων και των διατάξεων της παρούσας οδηγίας.

Οι διατάξεις αυτές, όταν θεσπίζονται από τα κράτη μέλη, περιλαμβάνουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζεται από τα κράτη μέλη.

2. Τα κράτη μέλη διαβιβάζουν στην Επιτροπή το κείμενο των βασικών διατάξεων της εθνικής νομοθεσίας που θεσπίζουν στον τομέα που διέπεται από την παρούσα οδηγία.

Άρθρο 5Έναρξη ισχύος

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 6Αποδέκτες

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος[pic][pic][pic]

[1] Συμπεράσματα του Συμβουλίου σχετικά με τη διασύνδεση των μητρώων των επιχειρήσεων, 9678/10

[2] Ο όρος "μητρώο επιχειρήσεων" που χρησιμοποιείται στην αιτιολογική έκθεση περιλαμβάνει όλα τα κεντρικά και εμπορικά μητρώα και τα μητρώα εταιρειών κατά την έννοια του άρθρου 3 της οδηγίας 2009/101/EΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 48 δεύτερο εδάφιο της Συνθήκης, για την προστασία των συμφερόντων των εταίρων και των τρίτων, με σκοπό να καταστούν οι εγγυήσεις αυτές ισοδύναμες (ΕΕ L 258, 1.10.2009, σ. 11).

[3] Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση (COM(2007) 23 τελικό).

[4] Συμπεράσματα της Προεδρίας του Ευρωπαϊκού Συμβουλίου των Βρυξελλών, (7224/07).

[5] Πρβλ. Cap Gemini, Deloitte, Ramboll Management: Final Report for Priority Area Annual Accounts / Company Law.

[6] Γνώμη της ομάδας υψηλού επιπέδου ανεξάρτητων ενδιαφερόμενων μερών για τον διοικητικό φόρτο («Stoiber Group») σχετικά με τον τομέα προτεραιότητας εταιρικό δίκαιο/ετήσιοι λογαριασμοί, 10 Ιουλίου 2008.

[7] Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Προς μια Πράξη για την Ενιαία αγορά - Για μια κοινωνική οικονομία της αγοράς με υψηλό βαθμό ανταγωνιστικότητας COM(2010) 608 τελικό.

[8] Συμπεράσματα του Ευρωπαϊκού Συμβουλίου EUCO 13/10 – 17 Ιουνίου 2010

[9] Ενδέκατη οδηγία 89/666/ΕΟΚ του Συμβουλίου, της 21ης Δεκεμβρίου 1989, σχετικά με τη δημοσιότητα των υποκαταστημάτων που έχουν συσταθεί σε ένα κράτος μέλος από ορισμένες μορφές εταιρειών που διέπονται από το δίκαιο άλλου κράτους, ΕΕ L 395 της 30.12.1989, σ. 36.

[10] Οδηγία 2005/56/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, για τις διασυνοριακές συγχωνεύσεις κεφαλαιουχικών εταιρειών (ΕΕ L 310 της 25.11.2005, σ. 1).

[11] Κανονισμός (ΕΚ) αριθ. 2157/2001, της 8ης Οκτωβρίου 2001, περί του καταστατικού της ευρωπαϊκής εταιρείας (SE), ΕΕ L 294 της 10.11.2001, σ. 1.

[12] Κανονισμός (ΕΚ) αριθ. 1435/2003 του Συμβουλίου, της 22ας Ιουλίου 2003, περί του καταστατικού της ευρωπαϊκής συνεταιριστικής εταιρείας, ΕΕ L 207 της 18.8.2003, σ. 1.

[13] https://e-justice.europa.eu/home.do

[14] Πράσινη Βίβλος - Η διασύνδεση των μητρώων επιχειρήσεων {COM(2009) 614 τελικό).

[15] Έγγραφο εργασίας των υπηρεσιών της Επιτροπής (SEC(2009)1492).

[16] 9678/10

[17] Ψήφισμα του Ευρωπαϊκού Κοινοβουλίου σχετικά με τη διασύνδεση των μητρώων επιχειρήσεων 2010/2055(INI).

[18] CES296-2010_PA.

[19] CdR 20/2010.

[20] ΕΕ C , , σ. .

[21] Γνώμη της …..ΕΕ C …..

[22] ΕΕ L 395 της 30.12.1989, σ. 36.

[23] ΕΕ L 310 της 25.11.2005, σ. 1.

[24] ΕΕ L 258 της 01.10.2009, σ. 11.

[25] COM(2010) 608 τελικό

[26] Συμπεράσματα του Ευρωπαϊκού Συμβουλίου EUCO 13/10 – 17 Ιουνίου 2010

[27] 9678/10

[28] A7-0218/2010

[29] 2009/C 75/01

[30] ΕΕ L 281 της 23.11.1995, σ. 31.